Teatret Møllen

Teatret Møllen er et professionelt egnsteater i Haderslev, grundlagt i 1974. Teatret har fast scene i den gamle slotsvandmølle i Haderslev og spiller desuden forestillinger over hele Danmark samt på teaterfestivaler. Årligt har teatret mellem 50 til 100 forestillinger for børn, unge og voksne i Haderslev og på turné i resten af landet. Teatret drives som egnsteater i Haderslev Kommune og indgår i det professionelle scenekunstliv i Sønderjylland. Teatret har gennem årene arbejdet med både faste ensembler og projektbaserede produktioner og arbejder med forskellige scenekunstneriske genrer. Teatret har modtaget flere priser for sine forestillinger, som ofte kendetegnes ved et specifikt visuelt udtryk på plakater og scenografi. Historie Teatret Møllen blev etableret i 1974 som en del af de teatergrupper, der i 1970'erne etablerede sig uden for de største byer. Teatret flyttede ind i den gamle kornvandmølle fra 1827, som efter flere års skiftende anvendelser blev omdannet til teaterlokaler. Teatret blev etableret med fokus på at skabe professionel scenekunst med både lokal forankring og national rækkevidde. Lige fra starten har det kunstneriske ensemble været en central del af Møllens produktioner. I mange år arbejdede teatret med et fast ensemble bestående af skuespillerne Klaus Andersen, Connie Tronbjerg samt skuespiller og instruktør Ole Sørensen. Dette ensemble udviklede en fast spillestil, der blev et kendetegn for Møllens forestillinger. I dag skabes teatrets produktioner primært i projektbaserede samarbejder med skiftende kunstneriske hold, herunder skuespillere, instruktører og dramatikere fra hele landet. I 1980 fik Teatret Møllen officielt status som egnsteater i Haderslev Kommune efter vedtagelsen af egnsteaterloven i 1979, hvilket gav mulighed for statslig refusion af udgifter til børneteater og opsøgende teaterarbejde. Teatret producerer forestillinger med henblik på at nå både et voksent og et yngre publikum. Teatret har gennem årene modtaget flere priser. Den første Reumert-pris gik til børneforestillingen Lennie og George i 2001, instrueret af Gitte Kath, og sidenhen har flere forestillinger og skuespillere modtaget priser, herunder Ole Sørensen for Mod til at dræbe i 2019. Senest vandt forestillingen Margrete I i 2023 en Reumert i kategorien ’Årets Scenedesign’. Til dagligt ledes teatret af Nikolaj Mineka, der er uddannet på Skuespillerskolen ved Aarhus Teater i 2008. Nikolaj Mineka stiftede i 2010 Teateriet Apropos sammen med kollegaen Daniel Bevensee og har derefter været tilknyttet Teatret Svalegangen, hvor han var med til at etablere ekstrascenen Off the Record. I 2014 fik han posten som teaterchef på Teatret Møllen, der før dette blev ledet af teatrets dramaturgiat. Plakaterne til Teatret Møllens forestillinger er skabt af Gitte Kath, der ligeledes har arbejdet på teatret som scenograf, instruktør og manuskriptforfatter fra 1974 til 2015. Gitte Kath har også været med i udlandet, hvor hun har engageret sig i den internationale plakatkunst - både som jurymedlem og som udøvende kunstner. Hendes visuelle stil, der ofte inddrager genkendelige rekvisitter og forskellige materialer, har givet Møllens forestillinger et karakteristisk udtryk. Teatersalen Teatret Møllens teatersal ligger på den øverste etage af den gamle vandmølle. Den er af black-box-typen, hvor der med en standardopstilling er plads til 79 tilskuere på publikumsopbygningen. Når scenografien tillader en stolerække på gulvet, er der plads til yderligere 14 tilskuere. Over trappehuset er der en repos, som normalt benyttes til teknik. Reposen er ikke centralt placeret, men der er overblik over hele spillefladen herfra. Bestyrelse Henrik Rønnow (formand) Annette Petersen (næstformand) Mads Sandemann Martin Lindbjerg Eriksen (medarbejderrepræsentant) Kristian Rørbæk Thrane Inga Lykke Referencer Eksterne henvisninger Teatret Møllens hjemmeside